Bloot hierdie gedagte laat my Ace | Netwerk24
Deur Reinhold Swart, Bellville 24 Januarie 2018 00:01
Niël van Vuuren suggereer met sy raak-spotprent die eindfluitjie het vir Jacob Zuma geblaas (22.01). Knus langs hom beaam Johann Maarman dit deur prontuit te sê die haan het vir Zuma gekraai.
Die nasionale uitvoerende komitee, die ANC-elite en die ou klomp afgeleefde veterane is dit blykbaar eens.
Ek wil nie pessimisties klink nie, maar ek bly onrustig. ’n Kat het nege lewens en ’n ou deurwinterde straatkat tien! Ons geagte president is ’n slinkse strateeg; hy en genl. Christiaan de Wet het baie gemeen. As hy toegang tot die nasionale podium kry om die staatsrede te lewer, voorsien ek net nóg moeilikheid. Nóg iets gaan moet val – allesbehalwe die ou ringkop.
Voorts maak Ace Magashule, oud-Vrystaat-premier wie se telg moontlik ’n vinger in Vrede se suurmelk het, nou as die ANC se sekretaris-generaal ­nuwe geluide dat nog nie oor geagte Jacob se uittrede besluit is nie. Hy vra dat die media hulle ruimte moet gee.
En Cyril Ramaphosa, die wonderkind van Afrika, praat van ’n “waardige uitgang” vir ons eie Petrus wat sy mense verloën het. Ek sal eers rustig slaap as keiser Cyril sy septer oor ons swaai.